SIERRA LEONE KEN GUINEA
Nagustuak ti Sierra Leone
Cindy McIntire
NAYANAK 1960
NABAUTISARAN 1974
ABABA A PAKASARITAANNA Misionera sipud idi 1992. Nagserbi iti Guinea ken Senegal ket ita, iti Sierra Leone.
DUA a lawas pay laeng sipud idi simmangpetak, nagustuakon ti Sierra Leone. Masmasdaawak ta laklakaen a susuonen dagiti tattao dagiti nadadagsen a karga. Adu ti tattao ken an-animal iti aglawlaw. Agaayam ken agsasala dagiti ubbing kadagiti kalsada, agdadanggay ti palakpak dagiti imada ken tanaktak dagiti sakada. Nagduduma ti kolor, musika, ken maar-aramid iti aglawlawko.
Panangasaba ti magusgustuak unay ditoy. Managpasangbay dagiti taga-Sierra Leone kadagiti ganggannaet. Adda panagraemda iti Biblia ken ipangpangagda ti mensahena. Masansan a pastrekendak kadagiti pagtaenganda. No agpakadaakon, dadduma ti mangitulod kaniak agingga iti kalsada. Dagitoy a makaay-ayo a kualidad ti nakatulong tapno madaerak dagiti babassit a problema, kas iti agkurkurang a danum ken panagawan ti koriente.
Gapu ta balasangak, salsaludsoden no dadduma dagiti tattao no malmaldayak met. Kinapudnona, adu ti ar-aramidek isu nga awan ti tiempo a nalidayak. Makagunggona unay ti biagko.
swh_Latn ilo_Latn ita_Latn ilo_Latn ilo_Latn ilo_Latn ilo_Latn ilo_Latn ilo_Latn